A BIZOTTSÁG HATÁROZATA
(2005. június 20.)
a nehéz tehergépjárművekre egyes infrastruktúrák használatáért kivetett díjakról szóló 1999/62/EK európai parlamenti és tanácsi irányelv 6. cikke (2) bekezdésének b) pontja értelmében Franciaország gépjárműadó alóli mentesség iránt benyújtott kérelméről
(az értesítés a C(2005) 1818. számú dokumentummal történt)
(Csak a francia nyelvű szöveg hiteles.)
(EGT vonatkozású szöveg)
(2005/449/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nehéz tehergépjárművekre egyes infrastruktúrák használatáért kivetett díjakról szóló, 1999. június 17-i 1999/62/EK európai parlamenti és tanácsi irányelvre (1) és különösen annak 6. cikkére,
mivel:
(1)
Az 1999/62/EK tanácsi irányelv 6. cikke (2) bekezdése b) pontjának megfelelően a tagállamok csökkentett mértékű adótételeket vagy adómentességet alkalmazhatnak a bejegyzés szerinti tagállam közútjain csak alkalmi jelleggel közlekedő és olyan természetes vagy jogi személyek által üzemeltetett járművek vonatkozásában, akiknek/amelyeknek a fő tevékenysége nem árufuvarozás, feltéve, hogy az ilyen járművekkel végzett fuvarozási tevékenység nem jár a verseny torzulásával, és feltéve, hogy a Bizottság a csökkentett mértékű adók vagy adómentesség alkalmazásához hozzájárul.
(2)
Franciaország az 1999/62/EK irányelv értelmében a legalább 12 tonna súlyú, kizárólag franciaországi közművesítési vagy ipari munkák keretében használt járművek esetében a Bizottság hozzájárulását kérte a gépjárműadó alóli mentességhez.
(3)
A 6. cikk (2) bekezdésének b) pontjában meghatározott feltételek teljesülnek, mivel az említett járművek csak alkalmi jelleggel közlekednek a közutakon, nem használják azokat árufuvarozásra, és nem okozzák a verseny torzulását, mert csak olyan berendezések szállítására használhatók, amelyeket véglegesen felszereltek a járműre, és amelyeket ilyen minőségben használnak.
(4)
E jóváhagyás időtartamát korlátozni kell.
(5)
Következésképpen jóvá kell hagyni a Franciaország által kérelmezett mentességet,
ELFOGADTA EZT A HATÁROZATOT:
1. cikk
Az 1999/62/EK irányelv 6. cikke (2) bekezdése b) pontjának megfelelően a Bizottság 2009. december 31-ig ezúton jóváhagyja a franciaországi közművesítési és ipari munkák keretében a járművekre kizárólag véglegesen felszerelt berendezések szállítására használt, legalább 12 tonna súlyú gépjárművekre kivetett adó alóli mentességet:
1.
önjáró emelő- és anyagmozgató szerkezetek (mozgó vázra szerelt daruk);
2.
mozgó vázra véglegesen felszerelt mobil szivattyúk vagy töltőállomások;
3.
mozgó vázra véglegesen felszerelt mobil motoros légsűrítő-csoportok;
4.
mozgó vázra véglegesen felszerelt betonkeverők és betonpumpák (kivéve a beton szállításához használt dobos betonkeverőket);
5.
mozgó vázra véglegesen felszerelt mobil generátorcsoportok;
6.
mozgó vázra véglegesen felszerelt mobil fúrógépek.
2. cikk
E határozat címzettje a Francia Köztársaság.
Kelt Brüsszelben, 2005. június 20-án.